
Text rozhodnutia
Súd: Krajský súd Bratislava Spisová značka: 2Co/263/2011 Identifikačné číslo súdneho spisu: 1105211533 Dátum vydania rozhodnutia: 21. 05. 2014 Meno a priezvisko sudcu, VSÚ: JUDr. Mária Hajdínová ECLI: ECLI:SK:KSBA:2014:1105211533.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Márie Hajdínovej a členov senátu JUDr. Ayše Pružinec Erenovej a JUDr. Ondreja Krajča v právnej veci navrhovateľa: R. P. G. T. B. J. , narodený dňa XX. M. XXXX, bytom Š., W. Č.. X, zastúpený JUDr. Branislavom Zubercom, advokátom v Bratislave, Michalská č. 9, proti odporcovi: SOLVEX s.r.o., so sídlom v Bratislave, Šustekova č. 13 - 15, IČO: 35 809 728, zastúpený JUDr. Jozefom Gajdošom, advokátom v Zlatých Moravciach, Hviezdoslavova č. 37, o zaplatenie sumy 144,13 €, s príslušenstvom, na odvolanie odporcu proti rozsudku Okresného súdu Bratislava I. zo dňa 15. marca 2011, č. k. 17 C 188/2005-233, takto r o z h o d o l : Rozsudok Okresného súdu Bratislava I. zo dňa 15. marca 2011, č. k. 17 C 188/2005-233, vo výroku, ktorým súd uložil odporcovi povinnosť zaplatiť navrhovateľovi sumu 137,30 € spolu s úrokom z omeškania vo výške 6 % ročne od 19. marca 2005 do zaplatenia, všetko do troch dní od právoplatnosti rozsudku, p o t v r d z u j e . Vo výroku, ktorým súd vo zvyšku návrh zamietol, vo výroku, ktorým vyslovil, že o trovách konania rozhodne samostatným uznesením po právoplatnosti rozhodnutia vo veci samej, odvolanie odporcu o d m i e t a . o d ô v o d n e n i e : Okresný súd Bratislava I. rozsudkom (v poradí druhým) zo dňa 15. marca 2011, č.k. 17 C 188/2005-233, uložil odporcovi povinnosť zaplatiť navrhovateľovi sumu 137,30 € spolu s úrokom z omeškania vo výške 6 % ročne od 19.3.2005 do zaplatenia, všetko do troch dní od právoplatnosti rozsudku; vo zvyšku návrh navrhovateľa zamietol. Zároveň si vymienil, že o náhrade trov konania rozhodne po právoplatnosti rozsudku vo veci samej (§ 151 ods. l, 3 O.s.p.). Svoje rozhodnutie odôvodnil po právnej stránke ustanovením § 741a, § 741k ods. 1, ods. 2, § 741 ods. 3, § 420 ods. 1, § 517 ods. 1 prvá veta, ods. 2 Občianskeho zákonníka, bodom 4, 6 záručných podmienok účasti na zájazdoch a pobytoch odporcu a po vecnej stránke tým, že medzi navrhovateľom a odporcom bola dňa 19.1.2004 uzatvorená zmluva o obstaraní zájazdu na letecký pobytový zájazd v období od 19.7.2004 do 29.7.2004 do Primorska v Bulharsku v trojhviezdičkovom hoteli Belica pre dve osoby spolu s raňajkami, za ktorý navrhovateľ uhradil sumu 29.879,-- Sk (991,80 €). Po prílete do Bulharska dňa 19.7.2004 spolu s priateľkou a spolu s ďalšími účastníkmi boli ubytovaní na jednu noc v chatkách pre dve osoby v kempingu Družba. Na druhý deň 20.7.2004 boli ubytovaní vo štvorhviezdičkovom hoteli Magnólia do 21.7.2004. V čase od 21.7.004 do 24.7.2004 boli ubytovaní v chate Sozopol. Navrhovateľ dňa 16.8.2004 reklamoval ubytovanie od 21.7.2004 do 24.7.2004, kedy bolo zabezpečené ubytovanie v zariadení nižšej kvality Guest House umiestnenom v areáli kempingu Družba; tu nemohli využívať bazén, fitnes, lobby bar, stolný tenis, tenisový kurz, ktoré odporca uvádzal v katalógu k objednanému ubytovaniu. Súd prvého stupňa mal preukázané zo zhodných výpovedí navrhovateľa spolu so svedkami L. P., I.. Q. B., F. B. J. L. K., že z hotela Magnólia boli vysťahovaní a ďalšie ubytovanie tam zabezpečené nemali. Podľa súdu prvého stupňa skutočnosť, že navrhovateľ s priateľkou odišli z hotela Magnólia dobrovoľne, odporca nijako nepreukázal a bolo by nelogické, aby navrhovateľ dobrovoľne odchádzal z hotela vyššej kvality v porovnaní s objednaným hotelom. Z vykonaného dokazovania súd prvého stupňa mal preukázané, že trojhviezdičkový hotel Belica, v ktorom si navrhovateľ objednal ubytovanie, predstavoval zrekonštruovaný moderný 5-poschodový hotelový komplex ležiaci bezprostredne pri pláži, pár minút od centra letoviska, ktorý ponúkal ubytovanie v dvojlôžkových izbách s možnosťou prístelky s vlastným sociálnym zariadením, chladničkou, televízorom so satelitným programom a balkónom a v ktorom sa nachádzala zrekonštruovaná vstupná hala s recepciou, trezor, klimatizovaná reštaurácia, lobby bar s terasou s výhľadom na more, ponúkal stolný tenis, fitnes, spoločenské hry, novovybudovaný bazén pred hotelom, tenisový kurt a stravovanie formou švédskych stolov. Súd prvého stupňa porovnal úroveň objednaného hotela s vilou Sozopol a v tejto súvislosti uviedol, že svedkovia L. P., I.. Q. B., F. B. J. L. K. vyvrátili skutočnosť, žeby vila Sozopol bola luxusným trojhviezdičkovým zariadením; vila Sozopol bola nižšej kvality, zariadenie bolo staré, čo bolo preukázané fotodokumentáciou a podľa tabule nachádzajúcej sa na budove, išlo o dvojhviezdičkové zariadenie, čo odporca síce rozporoval, ale na preukázanie svojich tvrdení nepredložil iné doklady o kvalite ubytovania v predmetnom zariadení. V konaní nebolo sporné, že vila Sozopol nedisponovala bazénom a športoviskami a odporca síce uviedol, že presťahovaní klienti mohli využívať oddelený areál neďalekého hotela Magnólia, čo však nepreukázal. Takéto tvrdenie popreli vo svojich výpovediach aj svedkovia - účastníci predmetného zájazdu, ktorí zhodne vypovedali, že o takejto možnosti neboli informovaní, a teda tieto možnosti ani nevyužívali. Súd prvého stupňa preto dospel k záveru, že v dňoch 21.7.2004 - 24.7.2004 boli navrhovateľovi poskytnuté služby nižšej úrovne než mal objednané výberom konkrétneho hotela vzhľadom na ponuku kancelárie, a to v kvalite ubytovania, keď vo vile Sozopol bol starší nábytok a vybavenie nezodpovedajúce objednanému hotelu, na izbe nebol televízor so satelitným príjmom, v areáli nebol bazén a možnosti športovísk, reštaurácií. Vzdialenosť k centru mesta bola väčšia ako v prípade hotela Belica, hoci vzdialenosť k moru bola približne zhodná z hotela Belica, Magnólia, aj z vily Sozopol. Vzhľadom na skutočnosť, že navrhovateľ nedostatky riadne v určenej lehote reklamoval, odporca reklamácie včas a riadne nevybavil, došlo k rozdielu medzi ponúkanými a poskytovanými službami, navrhovateľovi patrí rozdiel ceny medzi ponúkanými a poskytovanými službami. Súd prvého stupňa pri určovaní výšky ceny vychádzal zo sumy 894,68 € (26.953,-- Sk) uhradenej navrhovateľom, ktorá v sebe zahŕňa poskytované služby, ubytovanie, leteckú dopravu a pod. Nakoľko jednotlivé zložky ceny nie je možné od seba oddeliť, výšku rozdielu určil v súlade s ustálenou judikatúrou percentuálne, pričom náklady, ktoré odporca vynaložil na zabezpečenie náhradného ubytovania, sú pri posudzovaní výšky rozdielu irelevantné. Navrhovateľovi preto titulom zisteného rozdielu medzi poskytnutými službami a ponúkanými službami priznal 13 % zo sumy 894,68 € (26.953,-- Sk), t. j. 116,31 € (3.503,89 Sk). Navrhovateľ si uplatnil aj náhradu škody za použitie súkromného mobilného telefónu na riešenie reklamácií, ktoré preukázal výpisom z hovorov na telefónnom čísle odporcu v celkovej sume 17,68 € (532,52 Sk), pričom svedkyňa I. X. mala vedomosť o tom, že navrhovateľ volal odporcovi; nepriamo túto skutočnosť potvrdili aj ostatní účastníci zájazdu, ktorí vypovedali ako svedkovia. Navrhovateľ žiadal zaplatiť aj sumu 3,32 € (100,-- Sk) za poskytnutie výpisu hovorov, pričom túto sumu odporca ani nerozporoval. Škoda navrhovateľovi vznikla porušením povinností odporcu dodržať dohodnuté podmienky zájazdu, a tak súd prvého stupňa priznal navrhovateľovi náhradu škody v celkovej sume 21,-- € (632,52 Sk), čo spolu predstavuje rozdiel v službách v sume 137,30 € (4.136,41 Sk); vo zvyšku návrh navrhovateľa zamietol. Navrhovateľovi priznal aj úroky z omeškania zo sumy 137,30 € (4.136,30 Sk) za čas od 19.3.2005, kedy uplynula lehota na plnenie v navrhovateľom zaslanom návrhu zmieru zo dňa 8.3.2005, vo výške dvojnásobku diskontnej sadzby NBS k uvedenému dňu, do zaplatenia. Proti tomuto rozsudku v celom rozsahu podal v zákonnej lehote odvolanie odporca dôvodiac tým, že súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností (§ 205 ods. 2 písm. c/ O.s.p.), súd prvého stupňa dospel na základe vykonaných dôkazov k nesprávnym skutkovým zisteniam (§ 205 ods. 2 písm. d/ O.s.p.), rozhodnutie súdu prvého stupňa vychádza z nesprávneho právneho posúdenia veci (§ 205 ods. 2 písm. f/ O.s.p.), z dôvodu nepreskúmateľnosti rozsudku súdu prvého stupňa. Nie je mu zrejmé, ako dospel súd prvého stupňa k záveru, že v období od 21.7.2004 do 24.7.2004 bol navrhovateľ v dôsledku nemožnosti ubytovania v trojhviezdičkovom hoteli Belica ubytovaný v zariadení Sozopol. V dôsledku dočasnej nemožnosti ubytovania v hoteli Belica zabezpečil služby zájazdu prostredníctvom spoločnosti Albena, a.s., na deň 19.7.2004 v trojhviezdičkovom zariadení villas Holidays v areáli bývalého kempingu Družba a od 20.4.2007 (odporca mal zrejme na mysli od 20.7.2007) vo štvorhviezdičkovom hoteli Magnólia, čo preukazujú výpovede navrhovateľa, odporcu a písomné vyjadrenie spoločnosti Albena, a.s., ako majiteľa villas Holidays a hotela Magnólia. Z vyjadrenia majiteľa hotela Belica vyplýva, že nebolo možné ubytovať klientov odporcu v hoteli Belica, o čom bol odporca informovaný až neskoro poobede 19.7.2004 a navrhovateľ spolu s ďalšími účastníkmi zájazdu bol splnomocneným zástupcom odporcu o uvedenej situácii informovaný ešte v rovnaký deň. Odporca zabezpečil 19.7.2004 pre navrhovateľa prechodné ubytovanie v trojhviezdičkovom komplexe villas Holidays a 20.7.2007 vo štvorhviezdičkovom hoteli Magnólia. Za podstatné považuje objasnenie skutočnosti, či navrhovateľ odišiel dňa 21.7.2004 z hotela Magnólia zo svojho podnetu alebo musel odísť z podnetu odporcu z dôvodu, že navrhovateľ nemal zabezpečené služby v hoteli Magnólia na obdobie od 21.7.2004 do 24.7.2004 rovnakej alebo vyššej úrovne a v prípade zabezpečenia takýchto služieb pre navrhovateľa ako aktívne legitimovaného účastníka zodpovednosť odporcu podľa § 741i Občianskeho zákonníka nevzniká. Vytkol súdu prvého stupňa, že si nezabezpečil vyjadrenie hotela Magnólia na zistenie tejto skutočnosti a namietol, že sa súd stotožnil len s tvrdením navrhovateľa a svedkov. Neuspokojil sa so záverom súdu prvého stupňa v tom, že bolo by nelogické, pokiaľ by navrhovateľ odchádzal z hotela Magnólia do vily Sozopol dobrovoľne. V čase odchodu z hotela Magnólia navrhovateľ totiž nemohol mať akúkoľvek objektívnu vedomosť o stave služieb vo vile Sozopol. Navrhovateľ neuniesol dôkazné bremeno pri preukazovaní dôvodu odchodu z hotela Magnólia, nakoľko bremeno dôkazu ohľadne tejto skutočnosti leží na pleciach navrhovateľa. Nie je mu ďalej zrejmé, na základe čoho súd prvého stupňa dospel k záveru, že odporca na obdobie od 21.7.2004 do 24.7.2004 neposkytol navrhovateľovi služby podľa zmluvy o obstaraní zájazdu. Navrhovateľ mal v uvedenom období zabezpečené ubytovanie vo štvorhviezdičkovom hoteli Magnólia. Súd prvého stupňa tiež vyvodil nesprávne závery o úrovni služieb vo vile Sozopol patriacej do vilového komplexu Holidays, čo v konečnom dôsledku malo vplyv na existenciu nároku navrhovateľa. Upriamil pozornosť na skutočnosť, že súd prvého stupňa v rozpore so zásadou vyjadrenou v ustanovení § 132 O.s.p. neuviedol, z akých dôvodov nevychádzal pri určovaní rozsahu a úrovne služieb vo vile Sozopol z výpovede svedkov Q. X. a I. X.. Spochybnil autenticitu fotografií o nízkom stave služieb vo vile Sozopol predložených navrhovateľom. Súd prvého stupňa sa následne stotožnil so stavom služieb vo vile Sozopol podľa fotografií predložených navrhovateľom a potvrdených svedkami navrhovateľa, pričom bez odôvodnenia nevychádzal z vyjadrenia spoločnosti Albena, a.s., ktoré navrhovateľ v žiadnom smere nespochybňoval. Súd prvého stupňa preto pochybil pri vyhodnocovaní dôkazov a na základe zle zisteného skutkového stavu nesprávne určil rozsah rozdielu v kvalite služieb oboch porovnávaných zariadení, čo sa premietlo aj do výšky priznaného nároku na zľavu. Poukázal na ustanovenie § 741k ods. 2 Občianskeho zákonníka, v ktorej súvislosti uviedol, že výrok súdu prvého stupňa o spôsobe určenia výšky nároku navrhovateľa na zľavu vo výške 13 % z uhradenej sumy je v rozpore s výkladom citovaného ustanovenia. Ak mal súd prvého stupňa preukázanú poskytnutú nižšiu kvalitu služieb ako dohodnutú za štyri dni od 21.7.2004 do 24.7.2004, mal pri stanovení výšky vychádzať z rozdielu ceny medzi službami počas týchto štyroch dní, pričom nie všetky služby zájazdu navrhovateľ reklamoval. V časti náhrady škody za použitie súkromného mobilného telefónu vytkol súdu prvého stupňa, že navrhovateľ neuniesol dôkazné bremeno pri preukazovaní základných podmienok vzniku zodpovednosti odporcu. Nebolo bezpečne preukázané, že porušil svoju zmluvnú povinnosť a priamym pričinením poskytnutia služieb nižšej kvality nevyhnutne vznikla navrhovateľovi škoda. Pre vyslovenie záveru o zodpovednosti za škodu nestačí iba pravdepodobnosť alebo prezumovanie kauzálneho nexusu, ktorý súd nezisťoval a nezaoberal sa ani možnosťou exkulpácie odporcu či spoluzapríčinenia škody navrhovateľom. Reklamácia služby sa uskutočnila v hoteli, u povereného zástupcu odporcu (delegáta) a reklamácia služby priamo u odporcu bola nad rámec zákona, nakoľko prostredníctvom telefonátu nie je možné vyhotoviť písomný záznam o reklamácii. Odvolaciemu súdu navrhol rozsudok súdu prvého stupňa v celom rozsahu zmeniť a návrh navrhovateľa zamietnuť; žiadal náhradu trov konania. Navrhovateľ odvolanie nepodal. Vo svojom vyjadrení k odvolaniu odporcu nesúhlasil s tvrdením odporcu, že súd prvého stupňa nedostatočne zistil skutkový stav, že na základe vykonaných dôkazov dospel k nesprávnym skutkovým zistenia a že rozsudok súdu prvého stupňa je nepreskúmateľný, zmätočný a nesprávny. Rozhodnutie súdu prvého stupňa považuje za vecne správne, a to na základe dôkazov, ktoré boli v konaní predložené. Je nepochybné, že odporca mu neposkytol dohodnuté služby a nezabezpečil riadne náhradné ubytovanie; neboli tak zabezpečené dojednané ubytovacie služby rovnakej kvality. Žiadal zaplatiť rozdiel ceny ubytovania za štyri dni od 21.7.2004 do 24.7.2004, počas ktorých boli zabezpečené ubytovacie služby nižšej kvality vo dvojhviezdičkovom zariadení Guest House umiestneného v areáli kempingu Družba a pri tomto ubytovaní došlo k preukázateľnej zmene miesta ubytovania a kvality ubytovania na jeho úkor. Zdôraznil, že v tomto zariadení nešlo o typ ubytovania, aký v odvolaní uvádza samotný odporca, čo preukazujú výpovede svedkov, samotná fotodokumentácia, zápis o predmete reklamácie zo dňa 21.7.2004 podpísaný ďalšími osobami a reklamácia zo dňa 16.8.2004, ktoré boli riadne podpísané a prevzaté oprávnenými zástupcami odporcu. V ostatnom sa navrhovateľ pridržiava doterajších písomných a ústnych prednesov. Odvolaciemu súdu navrhol rozsudok súdu prvého stupňa v celom rozsahu potvrdiť. Žiadal náhradu trov odvolacieho konania, ktoré súčasne vyčíslil a odôvodnil. Rozsudkom (v poradí prvým) zo dňa 5.4.2007, č.k. 17 C 188/2005-75, súd prvého stupňa uložil odporcovi povinnosť zaplatiť navrhovateľovi sumu 4.342,-- Sk (144,13 €) spolu so 6 % úrokom z omeškania od 19.3.2005 do zaplatenia a vo zvyšku návrh zamietol. Zároveň si vymienil, že o trovách konania rozhodne samostatným uznesením. Vychádzal zo zmluvy o obstaraní zájazdu zo dňa 19.1.2004, keď v čase od 21.7.2004 do 25.7.2004 bolo navrhovateľovi zo strany odporcu zabezpečené ubytovanie nižšej kvality v porovnaní so zmluvne dojednaným. Prepočítaním rozdielu ceny leteckého zájazdu s ubytovaním vo dvojhviezdičkovom a v trojhviezdičkovom ubytovacom zariadení ustálil súd prvého stupňa rozdiel ceny medzi ponúkanými a poskytnutými službami v sume 123,12 € (3.709,-- Sk). Navrhovateľovi priznal aj náhradu škody v sume 21,-- € (632,52 Sk) predstavujúcu náklady za využitie služieb mobilného telefonického operátora vzniknuté v príčinnej súvislosti s porušením právnej povinnosti odporcu zabezpečiť zmluvne dojednanú službu v oblasti cestovného ruchu. Na odvolanie odporcu Krajský súd v Bratislave uznesením zo dňa 30.6.2008, č.k. 2 Co 310/2007-83, rozsudok súdu prvého stupňa v napadnutej časti (vo vyhovujúcej časti vo veci samej, týkajúcej sa zaplatenia sumy 144,13 € spolu s príslušenstvom) zrušil a vec mu vrátil na ďalšie konanie. Uložil súdu prvého stupňa dostatočne zistiť skutkový stav veci. Ako nepochybne vyplýva z obsahu spisu, navrhovateľ sa svojím návrhom na začatie konania domáhal zaplatenia sumy 7.632,50 Sk (253,35 €), súd prvého stupňa mu rozsudkom v poradí prvým priznal úspech len v sume 4.342,-- Sk (144,13 €) spolu s príslušenstvom; len v tejto časti bol rozsudok súdu prvého stupňa zrušený a vec mu bola vrátená na ďalšie konanie. Znamená to, že vo zvyšku týkajúci sa zaplatenia sumy 3.290,50 Sk (109,22 €) spolu s príslušenstvom, zostalo konanie právoplatne skončené. V ďalšom období zostalo predmetom konania zaplatenie už len sumy 4.342,-- Sk (144,13 €) spolu s príslušenstvom. Súd prvého stupňa pochybil, keď naďalej konal o zaplatenie celej sumy 7.632,50 Sk (253,35 €). Ide však o vadu, ktorá nemala za následok nesprávne rozhodnutie vo veci, a tak na ňu odvolací súd neprihliadal (§ 212 ods. 3 O.s.p.). Odvolací súd preskúmal vec súc pritom viazaný rozsahom a dôvodmi odvolania (§ 212 ods. l O.s.p. v znení účinnom od 1.10.2013, ďalej len O.s.p.; § 355 O.s.p.), túto prejednal bez nariadenia pojednávania (§ 214 ods. 2 O.s.p.), keďže pre nariadenie pojednávania neboli dané zákonné podmienky vyplývajúce z ustanovenia § 214 ods. l O.s.p. (nebolo potrebné zopakovať alebo doplniť dokazovanie, súd prvého stupňa nerozhodol bez nariadenia pojednávania, nejde o konanie vo veciach porušenia zásady rovnakého zaobchádzania, nevyžadoval to dôležitý verejný záujem). Rozsudok verejne vyhlásil dňa 21. mája 2014 (§ 211 ods. 2, § 156 ods. 3 O.s.p.). O termíne verejného vyhlásenia rozsudku boli účastníci, ich právni zástupcovia, upovedomení zákonným spôsobom. Odvolací súd rozsudok súdu prvého stupňa vo výroku, ktorým súd prvého stupňa uložil odporcovi povinnosť zaplatiť navrhovateľovi sumu 137,30 € spolu s príslušenstvom potvrdil ako vecne a právne správny (219 ods. l, 2 O.s.p.). Súd prvého stupňa vykonal dokazovanie vo veci samej správnym smerom, z vykonaného dokazovania vyvodil správne skutkové závery a napokon aj vec rozhodol správne po právnej stránke. Odporca vo svojom odvolaní neuvádzal žiadne také vecné a právne relevantné dôvody, ktoré by privodili pre neho priaznivé rozhodnutie. Odvolanie odporcu proti rozsudku súdu prvého stupňa vo výroku, ktorým bol návrh navrhovateľa zamietnutý (v istine 6,83 € ako rozdiel medzi sumou 144,13 € a 137,30 € spolu s príslušenstvom), vo výroku, ktorým si súd vymienil, že o trovách konania rozhodne po právoplatnosti rozhodnutia vo veci samej, odvolací súd odmietol už bez ďalšieho ako odvolanie podané neoprávnenou osobou. V tejto časti bol totiž odporca úspešný (v zamietajúcej časti) a o trovách konania súd doteraz nerozhodol (§ 218 ods. l písm. b/ O.s.p.). V posudzovanej veci bola pre odvolacie konanie právne podstatnou otázka, či je daná zodpovednosť odporcu ako cestovnej kancelárie voči navrhovateľovi ako objednávateľovi z uzatvorenej zmluvy o obstaraní zájazdu, t. j. či došlo k porušeniu záväzkov vyplývajúcich z tejto zmluvy a či je nárok navrhovateľa na zaplatenie sumy 137,30 € spolu s príslušenstvom titulom rozdielu medzi ponúkanými (objednanými) a poskytnutými službami za obdobie štyroch dní v období od 21.7.2004 do 24.7.2004 dôvodný. Podľa § 741k ods. 1 Občianskeho zákonníka ak po začatí zájazdu cestovná kancelária neposkytne objednávateľovi služby alebo ich podstatnú časť riadne a včas alebo zistí, že mu ich nebude môcť poskytnúť, aj keď ju k tomu zmluva zaviazala, je povinná bezodkladne urobiť také opatrenia, aby mohol zájazd pokračovať. Podľa § 741k ods. 2 Občianskeho zákonníka ak pokračovanie zájazdu nemožno zabezpečiť inak ako prostredníctvom služieb nižšej kvality, než sú uvedené v zmluve, je cestovná kancelária povinná vrátiť objednávateľovi rozdiel ceny medzi ponúkanými a poskytnutými službami. V konaní nebolo sporné to, že medzi navrhovateľom a odporcom bola dňa 19.1.2004 podľa zákona č. 281/2001 Z.z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov uzavretá písomná zmluva o obstaraní zájazdu, ktorá je svojou povahou podľa § 6 zákona č. 281/2001 Z.z. zmluvou spotrebiteľskou, pričom predmetom zmluvy bol záväzok odporcu ako obstarávateľa obstarať letecký zájazd (podľa smernice č. 90/134/EHS o balíku cestovných, dovolenkových a výletných služieb pod zájazdom sa chápe „balík služieb“ v organizovanom cestovnom ruchu) pre navrhovateľa a L. F. (v súčasnosti manželku navrhovateľa L. P.) ako objednávateľov, v termíne od 19.7.2004 do 29.7.2004 v Bulharsku, oblasť Primorsko, v dvojlôžkovej izbe v hoteli Belica 3* s raňajkami (č. l. 7 spisu), s vybavením a službami podľa katalógu odporcu ako súčasťou zmluvy o obstaraní zájazdu podľa ustanovenia § 8 ods. 3 zákona č. 281/2001 Z.z. za dohodnutú cenu 991,80 € (29.879,-- Sk). V konaní zároveň nebolo medzi účastníkmi sporným, že navrhovateľ a jeho manželka boli v rámci trvania 11- dňového zájazdu ubytovaní namiesto zmluvne dojednaného hotela Belica, dňa 19.7.2004 v odporcom poskytnutom náhradnom ubytovaní village Holiday (areál kempingu Družba), dňa 20.7.2004 v hoteli Magnólia, v dňoch 21.7.2004 až 24.7.2004 vo vile Sozopol (areál kempingu Družba), od 25.7.2004 do konca zájazdu v zmluvne dojednanom hoteli Belica. Odporca v podanom odvolaní namietal, že súd prvého stupňa na základe vykonaných dôkazov dospel k nesprávnym skutkovým zisteniam, keď vychádzal zo zhodných tvrdení navrhovateľa a svedkov, že navrhovateľ musel odísť zo štvorhviezdičkového hotela Magnólia a ubytovať sa vo vile Sozopol. K odvolacím námietkam odporcu o nesprávnych skutkových záveroch prvostupňového súdu odvolací súd uvádza, že vnútorné presvedčenie súdu (ako výsledok hodnotenia dôkazov) sa vytvára na základe starostlivého uváženia a zhodnotenia jednotlivých dôkazov jednotlivo aj v ich komplexnosti tak, aby vychádzalo z pravidiel formálnej logiky. Podľa ustanovenia § 132 O.s.p. dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti, pritom starostlivo prihliada na všetko, čo vyšlo za konania najavo, včítane toho, čo uviedli účastníci. Pri hodnotení dôkazov súd v zásade nie je obmedzovaný právnymi predpismi, ako má z hľadiska pravdivosti ten-ktorý dôkaz hodnotiť; uplatňuje sa teda zásada voľného hodnotenia dôkazov a len vo výnimočných prípadoch zákon súdu ukladá určité obmedzenia pri hodnotení dôkazov (napr. § 133, § 134, § 135 O.s.p.). Kontrola výsledku hodnotenia dôkazov, ku ktorým dospel súd, sa uskutočňuje najmä prostredníctvom inštitútu odôvodnenia rozsudku upraveného v § 157 ods. 2 O.s.p., podľa ktorého má súd uviesť, čoho sa navrhovateľ domáhal a z akých dôvodov, ako sa vo veci vyjadril odporca, prípadne iný účastník konania, stručne, jasne a výstižne vysvetliť, ktoré skutočnosti považuje za preukázané a ktoré nie, z ktorých dôkazov vychádzal a akými úvahami sa pri hodnotení dôkazov riadil, prečo nevykonal ďalšie navrhnuté dôkazy a ako vec právne posúdil. Súd má povinnosť dbať na to, aby odôvodnenie rozsudku bolo presvedčivé a vyhovujúce najmä základnej požiadavke preskúmateľnosti. V posudzovanom prípade súd prvého stupňa v rozsahu potrebnom pre rozhodnutie dostatočným dokazovaním riadne zistil skutkový stav veci, aplikoval správny právny predpis a svoje rozhodnutie aj podrobne a presvedčivo odôvodnil; z odôvodnenia rozhodnutia presne, zrozumiteľne a určite vyplývajú v logickej nadväznosti a s hodnotiacou väzbou k jednotlivým dôkazom skutkové zistenia, ktoré v súhrne vytvárajú skutkový nález súdu. Okolnosti namietané odporcom v odvolaní vo vzťahu k spôsobu vyhodnotenia vykonaných dôkazov nemajú za následok úvahu odvolacieho súdu, ktorá by nebola zhodná s v napadnutom rozhodnutí prezentovanou úvahou prvostupňového súdu. V tejto súvislosti odvolací súd poznamenáva, že zákon nepredpisuje a ani predpisovať nemôže spôsob hodnotenia či už jednotlivých dôkazov alebo v ich vzájomnej súvislosti. Z ústavného princípu nezávislosti súdu vychádza okrem iného i zásada voľného hodnotenia dôkazov, čo ale neznamená, že súd hodnotí dôkazy svojvoľne a práve naopak v dôvodoch svojho rozhodnutia musí vždy uviesť, ktoré skutočnosti považoval za preukázané a ktoré nie a z ktorých dôkazov pri rozhodovaní vychádzal. Pokiaľ prvostupňový súd vychádzal vo veci zo zhodných tvrdení účastníkov zájazdu, t. j. navrhovateľa a jeho manželky, svedkov I.. Q. B., F. B. J. L. K., nemožno mu v tomto smere nič vytýkať i s prihliadnutím na to, že zo strany odporcu neboli súdu predložené žiadne iné dôkazy, ktoré by vyvracali tvrdenie účastníkov zájazdu; v konaní totiž nebolo sporné, že navrhovateľ bol po odchode z hotela Magnólia ihneď ubytovaný vo vile Sozopol. Odporca mal pre navrhovateľa a jeho manželku teda pripravené ubytovanie vo vile Sozopol namiesto hotela Magnólia. V tomto smere zaťažovalo odporcu bremeno tvrdenia, dôkazu, a teda bolo na ňom, aby preukázal, že navrhovateľ odišiel na vlastnú žiadosť. Odvolací súd je zhodne so súdom prvého stupňa toho názoru, že v konaní navrhovateľ a svedkovia zhodne popísali celý priebeh zmeny ubytovania z hotela Magnólia do vily Sozopol. Súd prvého stupňa nemal dôvod pochybovať o pravdivosti tvrdení navrhovateľa a svedkov a podrobne zistil priebeh dovolenky, z ktorého zistil čas, spôsob, podmienky a jednotlivé zmeny ubytovania. V konaní neboli preukázané žiadne také skutočnosti, ktoré by boli spôsobilé spochybniť pravdivosť výpovede svedkov I.. Q. B., F. B. J. L. K.. Bez právneho významu je snaha odporcu spochybniť výpovede svedkov z dôvodu kamarátskych väzieb s navrhovateľom. Z vykonaného dokazovania nepochybne vyplýva, že navrhovateľ s manželkou uzavreli zmluvu o zájazde nezávisle od I.. Q. B., F. B. J. L. K., čo hodnoverným spôsobom preukazuje zmluva o zájazde uzavretá len v prospech navrhovateľa a jeho manželky (č. l. 7 spisu) a voucher č. 687/2004 (č. l. 172 spisu) vystavený samotným odporcom v prospech zvyšných šiestich účastníkov zájazdu, pričom všetci spoločne deklarovali nespokojnosť s poskytnutými službami priamo na mieste (č. l. 9 spisu). Odporca síce predložil potvrdenie Albeny, a.s., o skutočnosti, že navrhovateľ odišiel z hotela Magnólia na vlastnú žiadosť (č. l. 199 spisu), túto obranu však súd vyhodnotil ako účelovú v snahe vyhnúť sa zodpovednosti odporcu; takéto potvrdenie je nevierohodné s poukazom na to, že odporca bol v zmluvnom vzťahu so spoločnosťou Albena, a.s., ktorá kontrahuje ubytovanie práve podľa požiadaviek odporcu. Odhliadnuc od uvedeného je právne irelevantné posudzovať dôvod odchodu z hotela Magnólia, nakoľko je zjavné, že navrhovateľovi nemusela vyhovovať ani zmena miesta ubytovania v hoteli Magnólia oproti objednanému a zaplatenému hotelu, a to aj v prípade, že ubytovanie a strava v náhradnom hoteli boli na vyššej, a teda aj drahšej úrovni; rozhodujúcim ukazovateľom je vždy výber konkrétneho hotela podľa zmluvy o obstaraní zájazdu. K dôvodom napadnutého rozsudku v súvislosti s odvolacími námietkami odporcu k úrovni poskytnutých služieb vo vile Sozopol odvolací súd zdôrazňuje, že kritérium pre uplatnenie zodpovednosti cestovnej kancelárie podľa ustanovenia § 741k Občianskeho zákonníka je nielen poskytnutie služieb nižšej kvality ako boli objednané a zaplatené objednávateľom, ale aj samotná skutočnosť neposkytnutia objednaných služieb, ktorých absenciu objednávateľ môže pociťovať ako porušenie podstatnej podmienky zájazdu. Z vykonaného dokazovania výsluchom manželky navrhovateľa (č. l. 126 spisu) vyplynulo, že navrhovateľ si zájazd objednal pre seba, svoju manželku, pričom pri výbere hotela Belica bola rozhodujúca skutočnosť umiestnenia hotelového komplexu Belica, t.j. či hotelový komplex je v meste, s bazénom, blízkosťou k moru a s raňajkami formou švédskych stolov. Odporca v priebehu konania ani nespochybňoval, že vila Sozopol nemá vlastný bazén, pričom sám uviedol, že navrhovateľ mal možnosť využiť bazén susedného hotela Magnólia. Napriek skutočnosti, že navrhovateľ mal dojednané raňajky formou švédskych stolov v areáli hotela Belica, legitímne sa nemohol uspokojiť s takou formou stravovania, aká bola zachytená fotodokumentáciou navrhovateľa, ktorá legitímne nemohla naplniť očakávania navrhovateľa ako účastníka zájazdu (č. l. 207 spisu); vila Sozopol bola zároveň v inou územnom priestore ako zmluvne dojednaný hotel Belica. Fotodokumentácia založená navrhovateľom bez ďalšieho zároveň preukazuje, že náhradný hotel (príloha spisu fotografie č. 4 - 17) bol na nižšej úrovni ako zmluvne dojednaný hotel (príloha - fotografie č. 18 - 20). Zostalo tiež nepochybné, že zmluvne dojednaný hotel mali možnosť užívať len po dobu 5 dní z celkovej doby zájazdu (od 25.7.2004 do 29.7.2004). Súd prvého stupňa tieto okolnosti správne vyhodnotil ako podstatné. Pri stanovení konkrétnej výšky náhrady za neposkytnuté, resp. nedostatočne poskytnuté, služby súd prvého stupňa správne aplikoval ustanovenie § 136 O.s.p. a z vyššie uvedených dôvodov zľavu z ceny zájazdu, ktorú za uvedené nedostatky uznal a odôvodnil, v rozsahu 13 % z hodnoty objednaných služieb, považuje za primeranú aj odvolací súd. Nebolo možné s poukazom na citované ustanovenie vychádzať z rozdielu medzi službami počas sporných štyroch dní zájazdu, nakoľko odporca ani nezaložil do súdneho spisu cenový rozpis jednotlivých zložiek zájazdu a ani nepredložil iné doklady preukazujúce možnosť vypočítať výšku zľavy za štyri dni. Odporca opomenul vziať do úvahy, že zájazdom podľa zákona č. 281/2001 Z.z. je vopred pripravená kombinácia najmenej dvoch služieb - dopravy, ubytovania, resp. iné služby (stravovanie, zabezpečenie delegáta) s tým, že navrhovateľ by bez ohľadu na zmenu ubytovania a sporné stravovanie využil v oboch prípadoch dve rovnaké služby - dopravu lietadlom a služby delegáta. Oddeliť tieto dve zložky zájazdu od ostatných a stanoviť pevnú sumu za štyri dni by nebolo objektívne možné vyčísliť. Bez právneho významu je aj námietka odporcu v podanom odvolaní spočívajúca v tom, že podľa bodu 6. ods. 1 záručných podmienok účasti na zájazdoch a pobytoch odporcu (č. l. 8 spisu) je odporca oprávnený zmeniť objekt ubytovania, dohodnuté služby, ak nastanú okolnosti, ktoré odporcovi bránia poskytnúť služby podľa vopred dohodnutých podmienok. Takéto ustanovenie nezbavuje zodpovednosti odporcu za porušenie povinnosti cestovnej kancelárie. Pripustením takéhoto záveru by navrhovateľovi (porušením povinnosti zo zmluvy zo strany cestovnej kancelárie) tým, že mu nebolo poskytnuté ubytovanie v kategórii, ktorá bola deklarovaná v katalógu a ktorý predstavuje neoddeliteľnú súčasť zmluvy, bolo na ujmu, keby musel absolvovať dovolenku v podmienkach nižšieho štandardu, ako si vybral na základe označeného zaradenia hotela do určitej kategórie, keďže mal záujem o dovolenku práve vo vyššom štandarde, v konkrétnom hoteli. Takéto ponímanie by znamenalo na strane cestovnej kancelárie istotu predaja zájazdu a na strane spotrebiteľa nedobrovoľné prežitie dovolenky v podmienkach pre neho neprijateľných a najmä v rozpore s deklarovanými podmienkami cestovnou kanceláriou, bez možnosti uplatňovať porušenie povinnosti cestovnej kancelárie podľa ustanovenia § 741k ods. 2 Občianskeho zákonníka. Okrem kompenzácie za nedostatky v objednaných a skutočne poskytnutých službách navrhovateľ požadoval od odporcu náhradu za uskutočnené telefonické hovory v sume 21,-- € (632,52 Sk). Odporca namietal opodstatnenosť vykonaných telefonických hovorov ako nadbytočných. Pokiaľ ide o samotný právny základ tohto nároku navrhovateľa súd prvého stupňa ho správne posúdil v zmysle ustanovení § 420 a nasl. Občianskeho zákonníka; neposkytnutím služieb v objednanom a dohodnutom rozsahu sa odporca dopustil porušenia právnej povinnosti (§ 420 Občianskeho zákonníka), v príčinnej súvislosti s ktorou navrhovateľ vynaložil náklady na telefonické hovory a na vyhotovenie výpisu hovorov. Nebyť porušenia právnej povinnosti odporcu navrhovateľ by nemusel pristúpiť k vynaloženiu nákladov na telefonické hovory na telefónne číslo odporcu +421252926066 a vyhotovenie výpisu, ktoré tak predstavujú škodu mu vzniknutú. Priznanú sumu 21,-- € súd prvého stupňa riadne, presvedčivo, odôvodnil. Na tomto mieste je potrebné zdôrazniť, že uskutočnenie hovorov odporca nerozporoval (len ich účelnosť a dôvodnosť). Tieto telefónne hovory dňa 20.7.2007 o 10:02 hod., 13:53 hod. a 18:54 hod. bezprostredne súviseli s porušením právnej povinnosti odporcu zabezpečiť navrhovateľovi a jeho manželke dovolenku vo zvolenej destinácii, v dohodnutej ubytovacej kapacite a s navrhovateľom objednanými službami. Pokiaľ ide o argumentáciu odporcu o neopodstatnenosti uskutočnených telefonických hovorov z dôvodu, že prostredníctvom telefonátu nie je možné vyhotoviť písomný záznam o reklamácii, táto je nedôvodná. Nemožno navrhovateľovi vyčítať, že pokiaľ je v zmluvnom vzťahu s odporcom, ktorý mu kompletný servis na zmluvne dojednané obdobie poskytuje, obráti sa na zmluvného partnera a žiada ho o poskytnutie súčinnosti; naviac ako bolo v konaní preukázané telefonáty boli uskutočnené z iniciatívy samotného delegáta odporcu. Navrhovateľovi preto prináleží náhrada za neposkytnutie zmluvne objednaných služieb počas zájazdu a náhrada za vzniknutú škodu spočívajúcu v zmenšení majetku navrhovateľa o náklady na uskutočnené telefonické hovory celkovo v sume 137,30 € (4.136,30 Sk) spolu s úrokom z omeškania vo výške 6 % ročne od 19.3.2005. Vzhľadom k tomu, že odporca nenamietal správnosť výpočtu výšky úroku z omeškania, odvolací súd neurobil predmetom preskúmavania aj správnosť jeho výpočtu. Odvolací súd nedoručoval odporcovi vyjadrenie navrhovateľa k jeho odvolaniu proti rozsudku súdu prvého stupňa, pretože v ňom navrhovateľ (opakovane) uvádzal dôvody, pre vec síce podstatné, vyplývajúce ale z návrhu na začatie konania, z jeho písomného, ústneho vyjadrenia v konaní pred súdom prvého stupňa. Aj prípadné vyjadrenie sa odporcu k danému vyjadreniu, vedomosť o takomto vyjadrení, by nemalo vplyv na iné rozhodnutie odvolacieho súdu. V tomto smere potom ani nemožno dôvodiť, že týmto postupom súdu odporcovi bola odňatá možnosť konať pred súdom, žeby mu súd odňal ústavné právo na súdnu ochranu. V súlade so zákonom č. 659/2007 Z. z. o zavedení meny euro na území Slovenskej republiky s účinnosťou od 1.1.2009 peňažné údaje v slovenskej mene sa odo dňa zavedenia eura považujú za peňažné údaje v eurách, a to v prepočte a so zaokrúhlením podľa konverzného kurzu, tohto zákona a ďalších pravidiel pre prechod na euro (§ 9 ods. 2 citovaného zákona). Záverom odvolací súd ešte poznamenáva, že rozhodol bez nariadenia pojednávania dôvodiac ustanovením § 214 ods. 2 O.s.p., § 211 ods. 2, § 156 ods. 3 O.s.p. a už vyššie uvedenými dôvodmi. S dôrazom na to, že nedopĺňal dokazovanie, a preto prípadne ďalšie tvrdenia prednesené účastníkmi konania na pojednávaní na odvolacom súde už nemohli mať vplyv na iné rozhodnutie odvolacieho súdu. Postačovalo preto preskúmanie veci na základe spisovej dokumentácie; účastníci, predovšetkým odvolateľ, ani nevzniesli žiadny presvedčivý dôkaz potvrdzujúci, že iba ústna časť pojednávania nasledujúca po výmene písomných stanovísk by mohla zaručiť spravodlivé konanie (porovnaj napr. rozhodnutie Európskeho súdu pre ľudské práva zo dňa 25.4.2002, č. 64336/01, vo veci Lino Carlos VARELA ASSALINO proti Portugalsku; porovnaj tiež rozsudok Najvyššieho súdu Slovenskej republiky napr. vo veci vedenej pod sp.zn. 5 Cdo 218/2009, 3 Cdo 51/2011, 3 Cdo 186/2012, 7 Cdo 56/2011). O náhrade trov odvolacieho konania rozhodne súd prvého stupňa spolu pri rozhodovaní o náhrade trov konania v konaní pred súdom prvého stupňa (§ 224 ods. 1, 4, § 142 a nasl. O.s.p.). Odvolací súd prijal rozhodnutie jednohlasne (§ 3 ods. 9 zákona č. 757/2004 Z. z. o súdoch a o zmene a doplnení niektorých zákonov v znení účinnom od 1. mája 2011) . Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1105211533.1 (dáta aktuálne k 13. 11. 2026). Záväzné je znenie zverejnené súdom.




